**Informatīvais ziņojums par Eiropas Komisijas Otrās Kopienas rīcības programmas sabiedrības veselības jomā (2008. – 2013.gadam) vienoto rīcību „Garīgā veselība un labklājība” (MH-WB)**

 Eiropas Komisijas Otrās Kopienas rīcības programmas sabiedrības veselības jomā (2008. – 2013.gadam) vienotās rīcības „Garīgā veselība un labklājība” (MH-WB Nr. 20122202) (turpmāk – Vienotā rīcība MH-WB) mērķis ir sekmēt garīgas veselības un labklājības veicināšanas procesu, garīgo slimību profilaksi, kā arī aprūpi un sociālo iekļaušanu cilvēkiem ar garīga rakstura saslimšanām.

Vienotās rīcības MH-WB mērķa sasniegšanai, savstarpējās sadarbības rezultātā starp Vienotās rīcības MH-WB dalībvalstīm, veselības nozares un saistīto nozaru ieinteresētajiem dalībniekiem un starptautiskajām organizācijām – Pasaules Veselības Organizāciju un Ekonomiskās sadarbības un attīstības organizāciju (OECD) tiks izveidots ietvars darbībām, kas būs vērstas uz:

* garīgās veselības veicināšanu darba vietās un skolās;
* rīcības veicināšanu pret depresiju un pašnāvībām;
* sabiedrības garīgas veselības aprūpes attīstību;
* garīgās veselības iekļaušanas visās politikas jomās veicināšanu.

Vienotās rīcības MH-WB vadošais partneris ir Portugāles Jaunās Lisabonas Universitātes Medicīnas zinātņu fakultāte (Faculdade de Ciências Médicas, Universidade Nova de Lisboa). Vienotai rīcībai MH-WB ir 29 asociētie partneri, viens no kuriem ir Slimību profilakses un kontroles centrs (turpmāk – SPKC).

 SPKC Vienotās rīcības MH-WB strādā darba paketes Nr.4 „Uz pierādījumiem balstīta rīcība pret depresiju, iekļaujot rīcību pašnāvību profilaksei. E – veselība.” ietvaros. SPKC galvenie uzdevumi ir piedalīties:

* datu bāzes izveidošanā par dalībvalstu galvenajām ieinteresētajām pusēm (politikas veidotāji, ārstniecības profesionāļu pārstāvji (psihiatri, psihoterapeiti, ģimenes ārsti), palīdzības telefonu pārstāvji, jomas pētnieki, e-vides pakalpojumu sniedzēji (mājas lapas, forumi u.c.), NVO) uz pierādījumiem balstītā rīcībā pret depresiju un pašnāvībām informācijas ieguvei, apmaiņai un situācijas analīzei;
* ziņojuma izstrādē par zinātniskiem pierādījumiem, labas prakses piemēriem un pieejamiem resursiem;
* rīcības rekomendāciju izstrādē;
* divu semināru organizēšanā par uz pierādījumiem balstītu rīcību pret depresiju, iekļaujot rīcību pašnāvību profilaksei[[1]](#footnote-1).

Dalība Vienotājā rīcībā MH-WB vērtējama kā nozīmīga, ņemot vērā faktu, ka Latvija pēc pašnāvību rādītājiem atrodas 3. vietā[[2]](#footnote-2) Eiropas Savienībā un 10. vietā[[3]](#footnote-3) pasaulē, bet depresija ir viens no galvenajiem pašnāvības riska faktoriem un būtiska sabiedrības veselības problēma Latvijā, kas ietekmē indivīdu darbaspēju, kā arī bezdarba un materiālās deprivācijas riskus. Depresija ik gadu skar 6,7% Latvijas iedzīvotāju darbspējas vecumā, ar to biežāk saskaras sievietes, kā arī pirmspensijas vecuma cilvēki[[4]](#footnote-4), tāpēc uz pierādījumiem balstītā rīcība depresijas mazināšanai ir svarīga gan sabiedrības novecošanās, gan darba un ģimenes dzīves savienošanas kontekstā.

Dalība Vienotājā rīcībā MH-WB nodrošina nozīmīgu iespēju iegūt jaunāko informāciju par citu valstu pieredzi problēmas risināšanā ar mērķi uzlabot situāciju, un caur politikas iniciatīvām panākt depresijas izplatības un pašnāvību rādītāju samazināšanos arī Latvijā. Papildus jāņem vērā fakts, ka viena no SPKC funkcijām ir izstrādāt uz zinātniskiem pierādījumiem balstītus un labākajai starptautiskajai praksei atbilstošus priekšlikumus veselības aprūpes un sabiedrības veselības politikas veidošanai, sniegt priekšlikumus par šīs politikas prioritātēm, un dalība Vienotājā rīcībā MH-WB būtiski stiprinās SPKC lomu un iespējas garīgās veselības uzlabošanā Latvijā.

Vienotās rīcības MH-WB granta vienošanās (noslēgta 01.02.2013. starp Veselības un patērētāju izpildaģentūru (The Executive Agency for Health and Consumers – EAHC), Vienotās rīcības MH-WB vadošo partneri un visiem Vienotās rīcības MH-WB asociētiem partneriem, t.sk. SPKC, paredz, ka kopējais finansējums SPKC laika posmā no 2013.gada līdz 2015.gadam ir 15 404,79 EUR, t.sk., 7 502,47 EUR Eiropas Komisijas finansējums un 7 902,32 EUR SPKC līdzfinansējums (skatīt tabulu). Vienotās rīcības MH-WB darbība ir plānota no 2013.gada 1.februāra līdz 2016.gada 31.janvārim. Saskaņā ar Vienotās rīcības MH-WB granta vienošanos Eiropas Komisija līdzfinansēs

Vienoto rīcību MH-WB līdz 2016.gada 31.janvārim un tas nav pretrunā ar Eiropas Komisijas Otrās Kopienas rīcības programmas sabiedrības veselības jomā (2008. – 2013.gadam) finanšu periodu. Eiropas Komisijas piešķirtais finansējums dalībai Vienotajā rīcībā MH-WB tiks iekļauts Veselības ministrijas apakšprogrammā 70.07.00 „Citu Eiropas Kopienas projektu īstenošana”, kurā tiks iekļauti arī papildus valsts budžeta līdzekļi līdzfinansējuma daļas nodrošināšanai 2014. un 2015.gadā.

Vienotās rīcības MH-WB realizācijā iesaistīto darbinieku atlīdzības daļa, kas paredzēta kā līdzfinansējums 2013.gadā, tika nodrošināta no apakšprogrammas 46.03.00 „Slimību profilakses nodrošināšana”.

**Vienotās rīcības MH-WB realizācijai plānotais finansējums, EUR**

|  |  |  |  |  |
| --- | --- | --- | --- | --- |
|  | 2013.gads | 2014.gads | 2015.gads | **KOPĀ** |
| Eiropas Komisijas finansējums | 3 268 | 2 702 | 1 533 | **7 503\*** |
| Līdzfinansējums kopā, t.sk.: | 2 563 | 2 563 | 2 777 | **7 903\*** |
| Līdzfinansējums, kuru nodrošinās SPKC (preces un pakalpojumi) | - | - | 402 | **402\*** |
| Līdzfinansējums, kuru nodrošinās SPKC (atlīdzība), t.sk.: | *2 563* | *-* | *-* | ***2 563*** |
| līdzfinansējuma daļa (atalgojums) | *2 066* | *-* | *-* | ***2 066*** |
| *Papildus nepieciešamā līdzfinansējuma daļa (atlīdzība), t.sk.:* | *-* | *2 563* | *2 375* | ***4 938*** |
| *Papildus nepieciešamā līdzfinansējuma daļa (atalgojums)* | *-* | *2 074* | *1 922* | ***3 996*** |
| **KOPĀ** | **5 831** | **5 265** | **4 310** | **15 406\*** |

\*Summas ir noapaļotas līdz veselam skaitlim, lai tās būtu iespējams ieplānot valsts budžetā. Saskaņā ar Informatīvā ziņojuma pielikumā veikto aprēķinu, nepieciešamā ikmēneša atlīdzība projektā iesaistītajiem darbiniekiem, 2013. un 2014.gadā ir 2 563 EUR un 2015.gadā ir 2 375 EUR. Aprēķinātā summa tika noapaļota 2014.gadā līdz 2 563 EUR, lai būtu iespējams to plānot budžetā.

Eiropas Komisijas finansējums 2013.gadā 3 268 EUR (2 297 LVL) apmērā bija iekļauts budžeta apakšprogrammā 70.07.00 „Citu Eiropas Kopienas projektu īstenošana”.

Sagatavojot 2015.gada valsts budžeta projektu, finansējums 402 EUR apmērā, kas nepieciešams līdzfinansējuma nodrošināšanai, tiks pārcelts no apakšprogrammas 46.03.00 „Slimību profilakses nodrošināšana” uz apakšprogrammu 70.07.00 „Citu Eiropas Kopienas projektu īstenošana”.

Ņemot vērā darbinieku noslogotību SPKC pamatfunkciju nodrošināšanai ir nepieciešams papildus finansējums piemaksu nodrošināšanai par papildus darbu Vienotās rīcības MH-WB ietvaros, lai nodrošinātu iesaistīto darbinieku motivāciju un produktivitāti.

Lai SPKC varētu veiksmīgi nodrošināt dalību Vienotajā rīcībā MH-WB, nodrošinot projekta realizācijā iesaistītajiem darbiniekiem piemaksas par papildus amata pienākumiem veikto darbu Vienotās rīcības MH-WB ietvaros, ierobežota finansējuma apstākļos, ir nepieciešams papildus finansējums līdzfinansējuma nodrošināšanai 4 938 EUR (2014.gadā – 2 563 EUR un 2015.gadā – 2 375 EUR), kura piešķiršanai atbilstoši Likuma par budžetu un finanšu vadību 24.panta trešajai daļai ir nepieciešams attiecīgs Ministru kabineta lēmums.

Veselības ministre I.Circene

07.01.2014 14:16

1 059

Elīna Praudiņa

tālr. 67876045

Elina.Praudina@vm.gov.lv

1. Semināri paredzēti galveno ieinteresēto pušu pārstāvjiem: veselības politikas veidotājiem un īstenotājiem (Veselības Ministrija, Nacionālais veselības dienests, Slimību profilakses un kontroles centrs), asociāciju pārstāvjiem (psihiatri, psihoterapeiti, klīniskie psihologi, ģimenes ārsti), palīdzības tālruņu un palīdzības e-vidē nodrošinātājiem (Valsts bērnu tiesību aizsardzības inspekcijas uzticības tālrunis, „Skalbes” krīzes tālrunis), jomas pētniekiem un izglītības procesa realizētājiem (Rīgas Stradiņa universitātes Psihiatrijas un narkoloģijas katedra), cilvēki, kuri šobrīd iesaistījušies vai bijuši iesaistīti ar depresiju un pašnāvību profilaksi saistītu projektu realizācijā [↑](#footnote-ref-1)
2. Pulmanis T., Pelne A., Taube M. Psihiskā veselība Latvijā 2011. gadā. Tematiskais ziņojums. Rīga: Slimību profilakses un kontroles centrs, 2012., 41. lpp. [↑](#footnote-ref-2)
3. Värnik P. Suicide in the world. (2012) International Journal of Environmental Research and Public Health 9(3):760-71. [↑](#footnote-ref-3)
4. Rancans, E., Vrublevska, J. et als. (2013) The point prevalence of depression and sociodemographic correlates in the general population of Latvia. 20p. Raksts iesniegts publicēšanai zinātniskā žurnālā. [↑](#footnote-ref-4)